**Zmluva o dielo**

uzatvorená v zmysle ustanovenia § 536 a nasl. zákona č. 513/1991 Zb. Obchodný zákonník

a v súlade so zákonom č. 343/2015 Z. z. o verejnom obstarávaní a o zmene a doplnení niektorých zákonov

a

 **Licenčná zmluva**

uzatvorená v zmysle ustanovenia § 65 a nasl. zákona č. 185/2015 Z. z. Autorský zákon

(ďalej len ako „**Zmluva**“ v príslušnom gramatickom tvare)

medzi

**Objednávateľom**

**Hlavné mesto Slovenskej republiky Bratislava**,so sídlom Primaciálne nám. 1, 814 99 Bratislava, IČO:00 603 481, zastúpené Ing. Tatiana Kratochvílová, 1. námestníčka primátora

(ďalej len ako „**Objednávateľ**“ v príslušnom gramatickom tvare)

a

**Zhotoviteľom**

**Názov zhotoviteľa**, adresa zhotoviteľa, IČO zhotoviteľa, zastúpenie zhotoviteľa

(ďalej len ako „**Zhotoviteľ**“ v príslušnom gramatickom tvare)

(Objednávateľ a Zhotoviteľ spolu ďalej len ako „**Zmluvné strany**“ v príslušnom gramatickom tvare)

**Článok I**

**Predmet Zmluvy**

1. Predmetom tejto Zmluvy je úprava vybraných práv a povinnosti Zmluvných strán pri poskytnutí zhotovení diela a udelení licencie k používaniu diela Zhotoviteľom pre Objednávateľa.
2. Tie práva a povinnosti vyplývajúce z tejto Zmluvy, ktoré nie sú touto Zmluvou výslovne upravené, sa spravujú príslušnou legislatívou platnou a účinnou na území Slovenskej republiky, najmä, nie však výlučne, zákonom č. 513/1991 Zb. Obchodný zákonník (ďalej len ako „**Obchodný zákonník**“ v príslušnom gramatickom tvare) a zákonom č. 185/2015 Z. z. Autorský zákon (ďalej len ako „**Autorský zákon**“ v príslušnom gramatickom tvare).

**Článok II**

**Dielo a zhotovenie diela**

1. Pre účely tejto Zmluvy sa pod pojmom „**Dielo**“ rozumejú ortofotomapy v rozsahu špecifikovanom v Prílohe č. 1 tejto Zmluvy.
2. Zhotoviteľ za zaväzuje zhotoviť Dielo riadne a včas podľa podmienok dohodnutých v tejto Zmluve jej prílohe a pokynov Objednávateľa.

**Článok III**

**Odovzdanie a prevzatie Diela**

1. Zhotoviteľ sa zaväzuje odovzdať Dielo bez vád Objednávateľovi najneskôr do 31.12.2020
2. Odovzdanie a prevzatie Diela bude uskutočnené v priestoroch Objednávateľa formou preberacieho konania, o priebehu ktorého spíšu Zmluvné strany preberací protokol, obsahom ktorého bude jednoznačné vyhlásenie Objednávateľa, že preberá Dielo bez vád.
3. V prípade, ak Dielo vykazuje vady, tzn. kvalitatívne alebo kvantitatívne nezodpovedá tejto Zmluve, jej prílohám alebo pokynom Objednávateľa, obsahom preberacieho protokolu bude zoznam vád Diela.
4. V prípade, ak Dielo vykazuje vady v priebehu preberacieho konania, nepovažuje sa Dielo za odovzdané napriek tomu, že je možné ho používať.
5. Vady Diela zistené v priebehu preberacieho konania je Zhotoviteľ povinný odstrániť tak, aby bolo Dielo odovzdané najneskôr do 31.12.2020
6. Zhotoviteľa je oprávnený Dielo používať odo dňa nasledujúceho po prvom preberacom konaní, a to aj v prípade ak Dielo vykazuje vady. Povinnosť Zhotoviteľa odstrániť vady Diela týmto nie je dotknutá.
7. Zhotoviteľ je povinný vyzvať Objednávateľa k prevzatiu Diela najmenej 5 pracovných dní pred dňom preberacieho konania. Uvedené platí aj pre odovzdanie Diela po odstránení jeho vád.

**Článok IV**

**Cena Diela**

1. Cena za zhotovenie Diela (ďalej len ako „**Cena**“ v príslušnom gramatickom tvare) je stanovená dohodou Zmluvných strán v zmysle zákona Národnej rady Slovenskej republiky č. 18/1996 Z. z. o cenách v znení vyhlášky Ministerstva financií Slovenskej republiky č. 87/1996 Z. z., ktorou sa vykonáva zákon Národnej rady Slovenskej republiky č. 18/1996 Z. z. o cenách.
2. Cena je zhodná s ponukou Zhotoviteľa prezentovanou v procese verejného obstarávania.
3. Cena predstavuje nemennú a konečnú odplatu za zhotovenie Diela a sú v nej zahrnuté všetky náklady Zhotoviteľa v súvislosti s touto Zmluvou vrátane všetkých poplatkov.
4. Cena predstavuje sumu XXX euro vrátane DPH.
5. Objednávateľ neposkytuje zálohové platby ani preddavky.
6. V prípade zmeny sadzby DPH nie je potrebná úprava tejto Zmluvy a Zhotoviteľ bude fakturovať sadzbu DPH platnú v čase poskytnutia zdaniteľného plnenia.

**Článok V**

**Licenčná zmluva**

1. Zhotoviteľ touto Zmluvou udeľuje Objednávateľovi súhlas na použitie Diela všetkými spôsobmi známymi v čase uzatvorenia Zmluvy najmä, nie však výlučne, na vyhotovenie rozmnoženín, zaradenie do súborového diela, spojenie s iným dielom a prevzatie do iného diela, verejné vystavenie, prepracovanie, dopracovanie, rozpracovanie, doplnenie a iné úpravy a zmeny, spracovanie, zverejnenie (ďalej len ako „**Licencia**“ v príslušnom gramatickom tvare). Objednávateľ je povinný zabezpečiť, aby zverejnené Dielo alebo jeho časti neboli voľne stiahnuteľné, editovateľné alebo akokoľvek použiteľné inými osobami.
2. Licencia podľa tejto Zmluvy sa udeľuje ako nevýhradná Licencia.
3. Licencia podľa tejto Zmluvy sa udeľuje ako časovo, územne a vecne neobmedzená Licencia.
4. Zhotoviteľ udeľuje Objednávateľovi Licenciu bezodplatne.
5. Objednávateľ, ako nadobúdateľ Licencie, nie je povinný Licenciu využiť.
6. Objednávateľ, ako nadobúdateľ Licencie, je oprávnený udeliť bezodplatne súhlas na použitie diela v rozsahu udelenej Licencie (ďalej len ako „**Sublicencia**“ v príslušnom gramatickom tvare) tretej osobe, rozpočtovej alebo príspevkovej organizácii Objednávateľa alebo obchodnej spoločnosti s majetkovou účasťou Objednávateľa (ďalej len ako „**Tretia osoba**“ v príslušnom gramatickom tvare).
7. Udelenie Licencie a práva udeliť Sublicenciu podľa tejto Zmluvy nie je možné zo strany Zhotoviteľa jednostranne odvolať alebo zrušiť, a to ani po ukončení tejto Zmluvy.

**Článok VI**

**Ďalšie práva a povinnosti Zmluvných strán**

1. Zmluvné strany sú povinné pristupovať k plneniu si svojich povinností vyplývajúcich z tejto Zmluvy tak, aby predchádzali vzniku škody.
2. Zmluvné strany sú povinné poskytnúť si vzájomne všetku súčinnosť, ktorú možno od nich spravodlivo požadovať aby bol naplnený účel tejto Zmluvy.
3. Zhotoviteľ je povinný zabezpečiť plnenie povinností podľa tejto Zmluvy minimálne v rozsahu a kvalite prezentovanej v procese verejného obstarávania.
4. Zhotoviteľ je povinný pri plnení povinností podľa tejto Zmluvy postupovať v súlade s legislatívou platnou a účinnú na území Slovenskej republiky najmä, nie však výlučne, zákon č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov, zákon č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov, zákon č. 311/2001 Z. z. Zákonník práce.
5. Zhotoviteľ je povinný pri plnení povinnosti podľa tejto Zmluvy postupovať spôsobom, ktorý nepoškodzuje práva tretích strán.
6. Pokiaľ nie je v tejto Zmluve uvedené inak, komunikácia medzi Zmluvnými stranami prebieha všetkými dostupnými komunikačnými prostriedkami, najmä, nie však výlučne, listovou zásielkou, elektronickou správou, telefonicky a osobne.
7. Listovú zásielku je možné doručovať prostredníctvom poštového podniku alebo kuriéra na adresu Zmluvnej strany uvedenú v záhlaví tejto Zmluvy. Za doručenú sa považuje každá listová zásielka, ktorá:
8. bola adresátom prevzatá dňom jej prevzatia,
9. prevzatie bolo adresátom odmietnuté dňom, kedy bolo prevzatie odmietnuté,
10. bola uložená na pobočke poštového podniku uplynutím tretieho dňa od uloženia, aj keď sa adresát s jej obsahom neoboznámil.
11. Za prvé kontaktné osoby boli určené:
12. za Objednávateľa –
13. za Zhotoviteľa –
14. Elektronická správa sa považuje za doručenú deň nasledujúci po jej odoslaní na emailovú adresu podľa článku VI ods. 8 tejto Zmluvy a to aj vtedy, ak sa adresát o jej obsahu nedozvedel. Uvedené neplatí, ak je odosielateľovi doručená automatická správa o nemožnosti adresáta oboznámiť sa so správou spolu s uvedením inej kontaktnej osoby.
15. V prípade vyhlásenia mimoriadnej situácie alebo mimoriadnej udalosti v zmysle zákona č. 42/1994 Z. z. o civilnej ochrane obyvateľstva v znení neskorších predpisov, alebo v prípade vyhlásenia vojny, vojnového stavu, výnimočného alebo núdzového stavu v zmysle ústavného zákona č. 227/2002 Z. z. o bezpečnosti štátu v čase vojny, vojnového stavu, výnimočného stavu a núdzového stavu, je možné doručovať tie písomnosti v znení neskorších predpisov, ktoré môžu mať za následok vznik, zmenu alebo zánik práv a povinností Zmluvných strán vyplývajúcich z tejto Zmluvy aj prostredníctvom elektronickej schránky v zmysle zákona č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente) (ďalej len ako „**Zákon o e-Governmente**“ v príslušnom gramatickom tvare). Doručovanie písomností zaslaných prostredníctvom elektronickej schránky v zmysle **Zákona o e-Governmente** sa riadi príslušnými ustanoveniami tohto zákona.
16. Zmluvné strany sú povinné minimálne raz denne kontrolovať kontaktné emailové schránky.
17. Zmluvné strany sú povinné bez zbytočného odkladu oznámiť si navzájom akúkoľvek zmenu kontaktných údajov. Takéto oznámenie je účinné jeho doručením.

**Článok VII**

**Zodpovednosť za vady Diela**

1. Zhotoviteľ zodpovedá za vady Diela, ktoré bude Dielo vykazovať v čase jeho odovzdania a prevzatia Objednávateľom ako aj v lehote 60 mesiacov odo dňa jeho odovzdania a prevzatia Objednávateľom.
2. Dielo vykazuje vady, ak kvalitatívne alebo kvantitatívne nezodpovedá tejto Zmluve, jej prílohám pokynom Objednávateľa.
3. Objednávateľ je povinný vady Diela zistené v lehote podľa článku VII ods. 1 tejto Zmluvy písomne oznámiť Zhotoviteľovi.
4. Zhotoviteľ je povinný bezodkladne, najneskôr do 5 pracovných dní od ich oznámenia, odstrániť všetky vady, ktoré bude Dielo vykazovať v lehote podľa článku VII ods. 1 tejto Zmluvy.
5. Zhotoviteľ rovnako zodpovedá, že používaním Diela Objednávateľom alebo Treťou osobou, nebudú porušované autorské práva iných osôb. V prípade, ak používaním Diela Objednávateľom alebo Treťou osobou budú porušované autorské práva iných osôb, Zhotoviteľ povinný uspokojiť nároky iných osôb za Objednávateľa alebo Tretiu osobu a to vrátane nákladov spojených s právnou ochranou a obranou.
6. Objednávateľ alebo Tretia osoba sú povinní oznámiť Zhotoviteľovi uplatnenie nárokov z práva duševného vlastníctva v súvislosti s touto Zmluvou inou osobou. Zhotoviteľ je povinný do 5 kalendárnych dní poskytnúť Objednávateľovi alebo Tretej osobe všetku súčinnosť pri ochrane práv Objednávateľa alebo Tretej osoby.
7. V prípade, ak bude Objednávateľovi alebo Tretej osobe na základe právoplatného rozhodnutia súdu zabránené používať Dielo z dôvodu porušenia autorských práv, zaväzuje sa Zhotoviteľ obstarať pre Objednávateľa alebo Tretiu osobu oprávnenie Dielo znova používať, prípadne sa Zhotoviteľ zaväzuje vykonať úpravu Diela tak, aby to bol spôsobilý na používanie Objednávateľom alebo Treťou osobou a neporušoval autorské práva iných osôb a to bezodkladne.

**Článok VIII**

**Zmluvné pokuty**

1. V prípade omeškania Zhotoviteľa s dodaním Diela alebo jeho časti v lehote podľa článku III ods. 1 tejto Zmluvy je Objednávateľ oprávnený účtovať Zhotoviteľovi zmluvnú pokutu vo výške 0,5 % z Ceny za každý aj začatý deň omeškania.
2. V prípade omeškania Objednávateľa so zaplatením Ceny v lehote podľa tejto Zmluvy je Zhotoviteľ oprávnený účtovať Objednávateľovi zmluvnú pokutu vo výške 0,5% z dlžnej sumy za každý aj začatý deň omeškania.
3. V prípade, ak Objednávateľovi vznikne povinnosť uhradiť daň z pridanej hodnoty v zmysle ust. § 69b zákona č. 222/2004 Z. z. o dani z pridanej hodnoty, je Objednávateľ oprávnený účtovať Zhotoviteľovi zmluvnú pokutu vo výške 130 % výšky daňovej povinnosti, ktorá takto Objednávateľovi vznikla. Túto zmluvnú pokutu je Objednávateľ oprávnený započítať s existujúcim alebo budúcim záväzkom voči Zhotoviteľovi, a to aj z iného existujúceho alebo budúceho zmluvného vzťahu.
4. V prípade omeškania Zhotoviteľa s odstraňovaním vád Diela v lehote podľa článku VII ods. 4 tejto Zmluvy je Objednávateľa oprávnený účtovať Zhotoviteľovi zmluvnú pokutu vo výške 0,2 % z Ceny za každý aj začatý deň omeškania.
5. V prípade omeškania Zhotoviteľa s vykonaním nápravy v lehote podľa článku VII ods. 7 tejto Zmluvy je Objednávateľa oprávnený účtovať Zhotoviteľovi zmluvnú pokutu vo výške 0,2 % z Ceny za každý aj začatý deň omeškania.
6. Pre vylúčenie akýchkoľvek pochybností Zmluvné strany uvádzajú, že uplatnením a zaplatením zmluvnej pokuty nie je dotknuté právo na náhradu škody.
7. Zhotoviteľ nie je oprávnený započítať svoje nároky vyplývajúce z tejto Zmluvy voči Objednávateľovi v zmysle ust.
§ 358 a nasl. Obchodného zákonníka. Pre vylúčenie akýchkoľvek pochybností, Zhotoviteľ nie je oprávnený započítať žiadne pohľadávky z tejto Zmluvy, ktoré má voči Objednávateľovi, voči pohľadávkam, ktoré má Objednávateľ voči Zhotoviteľovi.

**Článok IX**

**Platobné podmienky**

1. Zmluvné strany sa dohodli, že všetky finančné nároky vyplývajúce z tejto Zmluvy budú uhrádzané len na základe faktúr preukázateľne doručených poštovým podnikom na adresu druhej zmluvnej strany uvedenú v záhlaví tejto Zmluvy.
2. Splatnosť každej z faktúr je 30 kalendárnych dní od jej preukázateľného doručenia poštovým podnikom na adresu druhej zmluvnej strany uvedenú v tejto Zmluve.
3. Všetky faktúry vyhotovené v súvislosti s touto Zmluvou musia obsahovať všetky náležitosti vyplývajúce z platnej legislatívy, najmä, nie však výlučne zo zákona č. 222/2004 Z. z. o dani z pridanej hodnoty a zákona č. 431/2002 Z. z. o účtovníctve.
4. V prípade ak faktúra neobsahuje údaje podľa článku IX ods. 3 tejto Zmluvy alebo obsahuje nesprávne údaje, je zmluvná strana, ktorej bola faktúra doručená, oprávnená faktúru v lehote splatnosti vrátiť s písomným uvedením dôvodov vrátenia. V prípade vrátenia faktúry podľa predchádzajúcej vety lehota splatnosti neplynie. Nová lehota splatnosti začne plynúť doručením opravenej alebo doplnenej faktúry.
5. Záväzok uhradiť faktúru sa považuje za splnený dňom odpísania fakturovanej sumy v prospech bankový účet zmluvnej strany, ktorá faktúru vystavila uvedený vo vystavenej faktúre.
6. Prílohou každej faktúry vyhotovenej Zhotoviteľom, ktorou bude fakturovaná Cena je preberací protokol s jednoznačným vyhlásením Objednávateľa, že Dielo nevykazuje vady v zmysle článku III ods. 2 tejto Zmluvy.

**Článok X**

**Ukončenie Zmluvy**

1. Objednávateľ je oprávnený od tejto Zmluvy odstúpiť v prípade podstatného porušenia Zmluvy Zhotoviteľom.
2. Za podstatné porušenie Zmluvy Zhotoviteľom sa považuje:
	1. omeškanie Zhotoviteľa s odovzdaním Diela v lehote podľa článku III ods. 1 tejto Zmluvy o viac ako 7 kalendárnych dní bez uvedenia dôvodu, ktorý by omeškanie objektívne ospravedlňoval (vyššia moc),
	2. omeškanie Zhotoviteľa s odstraňovaním vád Diela v lehote podľa článku VII ods. 4 tejto Zmluvy o viac ako 7 kalendárnych dní bez uvedenia dôvodu, ktorý by omeškanie objektívne ospravedlňoval (vyššia moc),
	3. omeškanie Zhotoviteľa s vykonaním nápravy v lehote podľa článku VII ods. 7 tejto Zmluvy o viac ako 3 kalendárne dni dní bez uvedenia dôvodu, ktorý by omeškanie objektívne ospravedlňoval (vyššia moc).
3. Zhotoviteľ je oprávnený od tejto Zmluvy odstúpiť, ak je Objednávateľ v omeškaní s uhradením Ceny v lehote podľa článku IX ods. 2 tejto Zmluvy o viac ako 7 kalendárnych dní bez uvedenia dôvodu, ktorý by omeškanie objektívne ospravedlňoval (vyššia moc).
4. V prípade odstúpenia od Zmluvy sa táto Zmluva zrušuje od počiatku a Zmluvné strany sú povinné vrátiť si všetko, čo im bolo plnené v súvislosti s touto Zmluvou.
5. Odstúpenie od Zmluvy je účinné dňom jeho doručenia prostredníctvom poštového podniku podľa tejto Zmluvy druhej zmluvnej strane.
6. Odstúpením od Zmluvy nie je dotknuté:
	1. právo na náhradu škody,
	2. udelenie Licencie,
	3. zodpovednosť Zhotoviteľa za porušenie autorských práv iných osôb podľa článku VII ods. 5 tejto Zmluvy.
7. Bez ohľadu na vôľu Zmluvných strán, k ukončeniu tejto Zmluvy dôjde tiež:
8. dňom právoplatnosti rozhodnutia príslušného súdu, ktorým súd vyhlási konkurz na majetok Zhotoviteľa,
9. dňom právoplatnosti rozhodnutia príslušného súdu, ktorým súd zamietne návrh na vyhlásenie konkurz na majetok Zhotoviteľa pre nedostatok majetku,
10. dňom právoplatnosti rozhodnutia príslušného súdu, ktorým súd povolí reštrukturalizáciu Zhotoviteľa,
11. zánikom Zhotoviteľa bez právneho nástupcu.

**Článok XI**

**Dôverné informácie a mlčanlivosť**

* 1. Pod pojmom „**Dôverná informácia**“ sa rozumie akákoľvek informácia, ktorá nie je verejne prístupná, a ktorú Zmluvná strana poskytujúca dôvernú informáciu (ďalej len ako „**Poskytovateľ**“ v príslušnom gramatickom tvare) označí za dôvernú, okrem tej, ktorá sa stane alebo stala verejne prístupnou inak ako neoprávnenou manipuláciou Zmluvnou stranou, ktorá sa oboznamuje s dôvernou informáciou (ďalej len ako „**Príjemca**“ v príslušnom gramatickom tvare).
	2. Dôverné informácie môžu byť poskytnuté vo verbálnej (telefonát, rozhovor), písomnej (zadanie, pripomienkovanie), alebo elektronickej forme (email, textový editor, zdrojový kód).
	3. Príjemca je oprávnený použiť Dôverné informácie výlučne na účely spolupráce vyplývajúcej z tejto Zmluvy (ďalej len ako „**Spolupráca**“ v príslušnom gramatickom tvare). Po skončení Spolupráce je povinný zdržať sa použitia Dôverných informácií na akýkoľvek iný účel.
	4. Príjemca je povinný zdržať sa neoprávnenej manipulácie s Dôvernými informáciami.
	5. Príjemca môže poskytnúť Dôverné informácie iným osobám iba v nevyhnutnom rozsahu, výlučne na účely Spolupráce a len s predchádzajúcim súhlasom Poskytovateľa. Príjemca zodpovedá za neoprávnenú manipuláciu s Dôvernými informáciami inou osobou. Poskytnutie Dôverných informácií tretej osobe je Príjemca povinný bezodkladne oznámiť Poskytovateľovi.
	6. Bez súhlasu Poskytovateľa je Príjemca oprávnený poskytnúť Dôverné informácie len v prípadoch a v rozsahu určených zákonom alebo iným všeobecne záväzným právnym predpisom.
	7. Príjemca je povinný prijať a dodržiavať také technické, organizačné a iné opatrenia potrebné na ochranu Dôverných informácií, ktoré mu boli alebo mu budú poskytnuté, alebo sprístupnené, aby bolo účinne zabránené pred neoprávnenou manipuláciou s Dôvernými informáciami.
	8. Príjemca je povinný bez zbytočného odkladu oznámiť Poskytovateľovi každú neoprávnenú manipuláciu s Dôvernými informáciami.
	9. Príjemca je povinný poskytnúť Poskytovateľovi všetku súčinnosť potrebnú na odstránenie následkov neoprávnenej manipulácie s Dôvernými informáciami.
	10. Príjemca je povinný zabezpečiť oboznámenie sa s povinnosťami podľa tejto Zmluvy inými osobami, ktorým poskytne Dôverné informácie.
	11. Poskytovateľov má právo odmietnuť poskytnutie Dôverných informácii, ak takéto poskytnutie nebude nevyhnutne potrebné k vzájomnej Spolupráci.
	12. Po skončení vzájomnej Spolupráce je Príjemca povinný vrátiť Poskytovateľovi všetky originály, kópie, reprodukcie alebo iné zhrnutia Dôverných informácií a všetky Dôverné informácie nahraté v systémoch Príjemcu alebo iných osôb.
	13. Príjemca zodpovedá za každú neoprávnenú manipuláciu s Dôvernými informáciami, ktoré mu boli poskytnuté.
	14. Príjemca zodpovedá za neoprávnenú manipuláciu s Dôvernými informáciami, ktoré poskytol inej osobe.
	15. V prípade neoprávnenej manipulácie s Dôvernými informáciami vzniká Poskytovateľovi nárok na zmluvnú pokutu vo výške 10.000,- eur, slovom desaťtisíc eur, za každý jednotlivý prípad neoprávnenej manipulácie. Nárok na náhradu škody týmto nie je dotknutý.
	16. Poskytovateľ nezodpovedá za škodu spôsobenú Príjemcovi, ktorá vznikne použitím Dôverných informácií, okrem prípadov, kedy poskytnutím Dôverných informácii Príjemcovi Poskytovateľ porušil práva duševného vlastníctva iných osôb.
	17. Poskytnutím Dôverných informácií neprechádza na Príjemcu vlastnícke alebo iné právo alebo licencia k Dôverným informáciám, pokiaľ nie je v tejto Zmluve uvedené inak.

**Článok XII**

**Záverečné ustanovenia**

* 1. Táto Zmluva nadobúda platnosť jej podpisom a účinnosť deň nasledujúci po dni jej zverejnenia na webovom sídle Objednávateľa v zmysle ust. § 5a a nasl. zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií).
	2. Táto Zmluva je vyhotovená v 6, slovom šiestich, rovnopisoch, z ktorých má každý právnu silu originálu, z ktorých každá Zmluvná strana dostane po 3, slovom troch, rovnopisoch.
	3. Právne vzťahy vyplývajúce Zmluvným stranám z tejto Zmluvy sa riadia príslušnými všeobecne záväznými právnymi predpismi Slovenskej republiky a to najmä, nie však výlučne, Obchodným zákonníkom, Zákonom o verejnom obstarávaní a Autorským zákonom.
	4. Zmena tejto Zmluvy je možná len formou Zmluvnými stranami podpísaného očíslovaného písomného dodatku k tejto Zmluve.
	5. Neplatnosť, neúčinnosť alebo neaplikovateľnosť niektorého ustanovenia tejto Zmluvy nespôsobuje neplatnosť, neúčinnosť alebo neaplikovateľnosť tejto Zmluvy ako celku.
	6. V prípade neplatnosti, neúčinnosti alebo neaplikovateľnosti niektorého ustanovenia tejto Zmluvy sú Zmluvné strany povinné vyvinúť všetku súčinnosť, ktorú od nich možno spravodlivo požadovať, aby neplatné, neúčinné alebo neaplikovateľné ustanovenie tejto Zmluvy nahradili novým ustanovením v súlade s účelom tejto Zmluvy. V prípade, ak bude právny predpis citovaný v tejto Zmluve zrušený a nahradený iným právnym predpisom, odkazy tejto Zmluvy na nahradený právny predpis sa budú považovať za odkazy na právny predpis, ktorý ho nahradil.
	7. Táto Zmluva bude vykladaná v súlade so všeobecnými pravidlami Slovenského jazyka. Vzájomná komunikácia medzi Zmluvnými stranami bude prebiehať v Slovenskom jazyku, pokiaľ sa Zmluvné strany nedohodnú inak.
	8. Zhotoviteľ nie je oprávnený previesť práva či povinnosti vyplývajúce mu z tejto Zmluvy bez písomného súhlasu Objednávateľa na tretiu osobu.
	9. Zmluvné strany sa zaväzujú vynaložiť primerané úsilie pri riešení vzájomných sporov vyplývajúcich z tejto Zmluvy, ktoré budú riešené v prvom rade zmierlivým spôsobom a dialógom. V prípade, ak zmierlivý spôsob riešenia vzájomných sporov nebude úspešný, právomoc riešiť spory vyplývajúce z tejto Zmluvy majú súdy Slovenskej republiky.
	10. Neoddeliteľnou súčasťou tejto Zmluvy sú nasledujúce prílohy:
1. Príloha č. 1 – Podrobný opis diela,
	1. Zmluvné strany prehlasujú, že si túto Zmluvu a jej prílohy prečítali, ich obsahu porozumeli, súhlasia s nimi a sú si vedomé právnych následkov podpísania tejto Zmluvy.
	2. Zmluvné strany prehlasujú, že ich zmluvná sloboda nie je žiadnym spôsobom obmedzená, túto Zmluvu uzavreli slobodne, vážne, nie v tiesni a nie za nápadne nevýhodných podmienok, na znak čoho túto Zmluvu vlastnoručne podpisujú.

Zhotoviteľ

V Bratislave

................................................................

Objednávateľ

V Bratislave

................................................................

Ing. Tatiana Kratochvílová

1.námestníčka primátora